**Dôvodová správa**

1. **Všeobecná časť**

## Návrh na vydanie zákona, ktorým sa mení a dopĺňa zákon č. 516/2008 Z. z. o Audiovizuálnom fonde a o zmene a doplnení niektorých zákonov v znení neskorších predpisov predkladá na rokovanie Národnej rady Slovenskej republiky poslanci Národnej rady Slovenskej republiky Renáta Kaščáková a Jozef Rajtár.

## Návrhom sa mení a dopĺňa právna úprava týkajúca sa poskytovania finančných prostriedkov na podporu audiovizuálnej kultúry. Predmetom podpory nebude môcť už byť vývoj diela, resp. scenár alebo iné slovesné dielo používané pre vytvorenie audiovizuálneho diela, ale iba dielo ako celok od prípravy až po distribúciu, pričom vývoj a scenár sa očakáva od žiadateľa o podporu ako vlastný vklad do projektu. Ďalej sa ustanovuje, že jeden projekt ako celok môže získať podporu iba raz, a zároveň sa podpora neposkytuje na realizáciu projektov, ktoré už získali finančné prostriedky od iných subjektov verejnej správy. Dôvodom návrhu sú opakované a dlhoročné problémy s efektívnosťou využitia finančných prostriedkov poskytovaných na podporu audiovizuálnej kultúry a jej kontrolou. Reaguje na prípady, kedy sa z prostriedkov fondu financoval vývoj diel, ktoré sa však nikdy neposunuli do ďalšej fázy realizácie. V dôsledku rozdeľovania projektov na etapy a ich samostatnej podpory v jednotlivých etapách je taktiež sťažená kontrola, obzvlášť, keď sa etapy dokonca časovo prelínajú. V prípade, že je projekt financovaný aj s podporou verejných prostriedkov od iných subjektov verejnej správy, vznikajú dôvodné podozrenia, že za jedno dielo platíme viackrát. Bez dôkladných krížových kontrol, ktoré sa neuskutočňujú, sa to preveriť ani nedá. Cieľom návrhu je ustanoviť pravidlo, že jeden projekt sa bude finančne podporovať iba z jedného miesta, kde sa bude aj dôsledne a efektívne kontrolovať. Návrh zákona neovplyvňuje objemy finančných prostriedkov určených na podporu audiovizuálnej kultúry, ani neznižuje zákonné možnosti podpory pre jednotlivé projekty.

Návrh zákona je v súlade s Ústavou Slovenskej republiky, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh zákona nebude mať negatívny vplyv na verejné financie, nebude mať negatívny vplyv na podnikateľské prostredie, nebude mať ani negatívny sociálny vplyv ani negatívny vplyv na životné prostredie a informatizáciu spoločnosti.

1. **Osobitná časť**

**K čl. I**

**K bodu 1**

Vypúšťa sa podpora vývoja slovenských audiovizuálnych diel a vývoja slovenských kinematografických diel.

**K bodu 2**

Z podporovaných projektov sa vypúšťa scenár alebo iné slovesné dielo použité pre vytvorenie audiovizuálneho diela a dopĺňa sa podmienka, že na realizáciu jedného projektu môže byť poskytnutá podpora iba raz.

**K bodu 3**

Dopĺňa sa podmienka, že podpora z verejných prostriedkov nemôže byť poskytnutá od viacerých subjektov verejnej správy.

**K čl. II**

Navrhuje sa nadobudnutie účinnosti na 1. januára 2019.